余既題畬齋有聞紙田之說而笑者復作長篇
作者：戴表元
朝代：宋

paragraphs: 學農無年尤可待，學儒無成祇益餒。
羨君終歲作書癡，聚室嗷嗷窮不悔。
客來問計何所出，一飽自懸饘粥外。
平生據案畎畝心，汗簡爲犂筆爲耒。
蘗芽百氏草避耨，膏澤群經泉赴澮。
日高洛誦烏鳥悅，夜半吳吟風雨會。
世間粱穀何足道，開卷穰穰心欲醉。
旅熏辟蠹防雀鼠，更繕巾箱築倉廥。
古言樂歲生禮義，先見儒門消鄙悖。
租符且免里正索，子本時容書客儈。
東鄰有田多牛翁，日執牙籌親細碎。
囷糧竟作誰腹飽，騎吏驚惶汗流背。
此時畬齋談無事，峨冠正與周孔對。
禮義適口即爲味，牛心菊苗皆可膾。
我詩君意兩自知，且勿譊譊語兒輩。